Publication: Magyar Közlöny
Issue: MK-2001-80 (Year: 2001, Number: 80)
Era: 1990-2004
Section: a 129/2001. (VII. 13.) Korm. rendelethez
Paragraph Index: 697

b) Egyetemi szinten — a 2. számú mellékletben megjelölt kivételekkel és a tanári képesítés megszerzésére való kötelező vagy választható felkészülés követelményein túlmenőe n — egy szakképzettség megszerzéséhez a szakterületi ismeretekből legkevesebb 140 kredit teljesítése szükséges. 5.2.2. Egyetemi szinten az egyszakos képzésben a tanári képesítés megszerzésére irányuló képzésben való részvételtől függően a szakterületi ismeretekből megszerzendő krediteken túlmenően 40, illetve 80, a pszichológia és a szociológia szakon 30, illetve 70, a régészet szakon pedig 70 kredit teljesítése szükséges. Főiskolai szinten két nemtanári bölcsészettudományi szak végzése esetén a szakterületi ismeretekből megszerzendő krediteken túlmenően 40 kredit teljesítése szükséges. 5.2.3. Az e rendeletben előírtak keretei között a felsőoktatási intézmény hatáskörébe tartozik, hogy hogyan szabályozza a nem-szakterületi tanulmányok teljesítésének módját. 5.2.4. Főiskolai szinten amennyiben a hallgató egy tanári és egy nem-tanári vagy két nem-tanári szakon végzi tanulmányait, 10 kredit teljesítése szükséges az általános értelmiségképző tárgyak köréből. Egyetemi szinten, amennyiben a hallgató a kétszakos képzés keretében egyik szakján sem vesz részt a tanári képesítés megszerzésére irányuló képzésben, továbbá az egyszakos képzésben 20 kredit teljesítése szükséges az általános értelmiségképző tárgyak köréből. E tárgyak körét a természettudományos alapismeretek, az ember és környezetének kapcsolatrendszerére vonatkozó ismeretek, az informatika, a számítástechnika, a filozófiatörténet, a retorika, a magyar nyelvhelyesség, könyvtárhasználati ismeretek stb. területéről az adott szak jellegétől függően a felsőoktatási intézmény határozza meg. 5.2.5. A tanári képesítés követelményeit külön jogszabály határozza meg, beleértve a pedagógiai és pszichológiai általános elméleti és gyakorlati ismeretek, képességek megszerzésére irányuló képzést, a szakmódszertant (tantárgypedagógiát), valamint az iskolai gyakorlatokat. A tanári képesítés megszerzéséhez szükséges kreditek számáról külön jogszabály rendelkezik.

Source: https://magyarkozlony.hu/hivatalos-lapok/c27aef8bad888f243e743ce19b7e6aeb0578bc80/dokumentumok/233c18ee3306e46ea81ff8ef04ba00b38343305e/letoltes